รองนายกรัฐมนตรีและรัฐมนตรีว่าการกระทรวงกลาโหม ระบุสนับสนุนนายกรัฐมนตรีเล่นการเมือง พร้อมช่วยงานต่อ เชื่อนายกรัฐมนตรีทำงานการเมืองได้ แม้ไม่มีมาตรา 44
รองนายกรัฐมนตรีและรัฐมนตรีว่าการกระทรวงกลาโหม ระบุสนับสนุนนายกรัฐมนตรีเล่นการเมือง พร้อมช่วยงานต่อแต่ไม่อยากเป็นนักการเมือง และเชื่อว่านายกรัฐมนตรีทำงานการเมืองได้ แม้ไม่มีมาตรา 44



พลเอกประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวภายหลังพลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.)  ประกาศความสนใจงานทางการเมือง ว่า ส่วนตัวนั้นขอคิดดูก่อนและจะต้องรอดูท่าทีของนายกรัฐมนตรี ที่จะพิจารณาให้มาช่วยงานในส่วนใดหรือไม่ และเชื่อว่างานด้านความมั่นคงยังมีอีกหลายคนที่สามารถดูแลได้ ทั้งนี้ถ้าจะให้ตัวเองลงสมัครสังกัดสมาชิกพรรคใดพรรคหนึ่ง ส่วนตัวก็คงไม่สนใจ เพราะไม่อยากจะเป็นนักการเมือง แต่สามารถทำงานการเมืองได้ และมั่นใจว่าถ้านายกรัฐมนตรี จะลงเล่นการเมืองภายหลังการเลือกตั้งคิดว่าจะไม่มีอะไรมาเป็นแรงเสียดทาน  เพราะเชื่อว่า 4ปีที่ผ่านมานายกรัฐมนตรี ทำงานมาเยอะ และรับกับทุกสถานการณ์รวมถึงทำงานร่วมกับนักการเมืองได้ แม้จะไม่มีมาตรา 44 ก็ตาม  ขณะที่ส่วนตัวพร้อมสนับสนุนนายกรัฐมนตรี ส่วนนายกรัฐมนตรีจะอยู่สังกัดพรรคพลังประชารัฐหรือพรรคอื่นๆก็ยังไม่ทราบและขึ้นอยู่กับการตัดสินของนายกรัฐมนตรี
 


นอกจากนี้ พลเอกประวิตร ยังกล่าวแสดงความมั่นใจด้วยว่าประชาชนยังสนับสนุนพลเอกประยุทธ์ จากผลสำรวจที่ประชาชนยังรักและอยากให้ทำงานต่ออีก 4 ปี
 
ส่วนเหตุผลที่กลัวว่าจะเสียของหรือไม่ยังไม่สามารถตอบได้ เพราะคนที่ตั้งใจทำก็กลัวคนที่จะมาทำต่อละเลยซึ่งถือเป็นเรื่องปกติ แต่ก็ต้องขึ้นอยู่กับประชาชน และคนที่เข้ามาก็ต้องทำให้ประชาชนรัก เพราะความสำคัญที่สุดคือประชาชน